देश में 259 दिनों में कोविड-19 के दैनिक मामले सबसे कम, नए मरीजों की संख्या 10 हजार 423
मंत्रालय ने बताया कि इलाज करा रहे मरीजों की संख्या संक्रमण के कुल मामलों की 0.45 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की दर 98.21 प्रतिशत है जो पिछले साल मार्च से सबसे अधिक है।
नई दिल्ली. देश में मंगलवार को पिछले 259 दिनों में, कोविड-19 के सबसे कम 10,423 नये मामले सामने आए जबकि उपचाराधीन मरीजों की संख्या घटकर 1,53,776 रह गई है। केंद्रीय स्वास्थ्य मंत्रालय के आंकड़ों के अनुसार, पिछले 24 घंटों में सामने आए नए मामलों के बाद देश में संक्रमण की चपेट में आ चुके लोगों की कुल संख्या बढ़कर 3,42,96,237 हो गई है। आंकड़ों के मुताबिक, 443 और मरीजों की मौत होने से मृतक संख्या 4,58,880 पर पहुंच गई है। कोरोना वायरस संक्रमण के नये मामलों में दैनिक वृद्धि पिछले 25 दिनों से 20,000 से कम है और रोजाना के नये मामले अब लगातार 128 दिनों से 50,000 के आंकड़े से नीचे रह रहे हैं।मंत्रालय ने बताया कि इलाज करा रहे मरीजों की संख्या संक्रमण के कुल मामलों की 0.45 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की दर 98.21 प्रतिशत है जो पिछले साल मार्च से सबसे अधिक है। पिछले 24 घंटों में कोविड-19 के उपचाराधीन मामलों में से कुल 5,041 मामले घटे हैं।मंत्रालय के मुताबिक, दैनिक संक्रमण दर 1.03 प्रतिशत दर्ज की गई। पिछले 29 दिनों से यह दो प्रतिशत से कम है। साप्ताहिक संक्रमण दर भी 1.16 प्रतिशत दर्ज की गई जो पिछले 39 दिनों से दो प्रतिशत से नीचे है। बीमारी से स्वस्थ होने वाले लोगों की संख्या बढ़कर 3,68,83,581 हो गई है जबकि मृत्यु दर 1.34 प्रतिशत है। देश में कोविड-19 राष्ट्रव्यापी टीकाकरण अभियान के तहत अब तक टीके की कुल 106.85 करोड़ खुराकें दी जा चुकी हैं।देश में कोविड महामारी से अब तक कुल 4,58,880 मौतें हुई हैं, जिनमें महाराष्ट्र से 1,40,226, कर्नाटक से 38,084, तमिलनाडु से 36,136, केरल से 32,049, दिल्ली से 25,091, उत्तर प्रदेश से 22,900 लोगों की जान गई जबकि पश्चिम बंगाल में 19,149 मरीजों की मौत हुई है। स्वास्थ्य मंत्रालय ने बताया कि अब तक जिन लोगों की संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं।